Szerver

A szerver (az angol server szóból) vagy kiszolgáló az informatikában olyan (általában nagy teljesítményű) számítógépet vagy szoftvert jelent, ami más számítógépek számára a rajta tárolt vagy előállított adatok felhasználását, a szerver hardver erőforrásainak (például nyomtató, háttértárolók, processzor) kihasználását, illetve más szolgáltatások elérését teszi lehetővé.

A szervereket többféleképpen csoportosíthatjuk, például:
 a funkciójuk szerint, például webszerverek, FTP-szerver, adatbázisszerver;
 a kiszolgált kör alapján, például internetes szerver, intranetes szerver;
 a hardverkiépítésük alapján, például PC szerverek, mainframe szerverek.

Funkció szerinti szervertípusok 

Feladataik szerint számos különböző típusú szervert különböztetünk meg, melyek más és más hardverrel és szoftverrel rendelkezhetnek.

Proxyszerver 

Olyan szerver, amely a kliens és egy másik szerver közötti kommunikáció köztes elemeként továbbítja a kéréseket, a hálózatok között indirekt kapcsolatot biztosít. Funkciója általában az ellenőrizhetőség és a naplózhatóság biztosítása (például internetböngészésénél), illetve a kérések szűrése és a hatékonyság növelése, de használják tűzfalként is.

Mailszerver 

A mailszerverek kettős feladattal rendelkeznek. Egyrészt biztosítják a mailszolgáltatást a felhasználók számára, másrészt tűzfalként védelemmel szolgálnak az esetlegesen káros beérkező tartalmakkal szemben.

Egyszerre számos postafiókot kezel, levelezési listákat üzemeltet, e-maileket fogad, vizsgál meg és továbbít. A vírussal fertőzött vagy ártalmas kódot tartalmazó e-maileket nem kézbesíti, a spamgyanús e-maileket pedig megjelöli, a felhasználók így később kiszűrhetik azokat, spammerek által használt területről pedig egyáltalán nem fogad el leveleket.

A mailszerverek jellemzően képesek nagyobb adatmennyiség tárolására. POP és SMTP (illetve POP3s és SMTPs) hozzáférést biztosítanak a felhasználók számára, illetve webmail szolgáltatással is rendelkeznek.

Debian GNU/Linux operációs rendszerrel rendelkeznek, amelyet a speciális igényeknek megfelelően konfigurálnak, illetve Apache webszerver, SQL adatbázismotor, spam- és vírusvédelem, illetve általában Postfix mailszerver is telepítve van rájuk.

Általában PC alapú hardverrel rendelkeznek, amely nagy adattárolási kapacitással rendelkezik és több száz postafiók egyidejű kezelésére képes napi 24 órán keresztül.

Webszerver 

Olyan szerver, amely HTTP protokollon keresztül elérhetővé teszi a helyileg vagy más kiszolgálónál tárolt weblapokat és adatokat a felhasználó számára.

Az elnevezés vonatkozhat speciálisan kialakított számítógép-hardverre vagy háttérben futó szoftverre is. A legnépszerűbb webszerverszoftverek között megtalálható az Apache HTTP Server, az Internet Information Services (IIS), a Cherokee HTTP Server, a Zeus Web Server, a lighttpd és az Nginx.

Adatbázisszerver 

Ezt a szervertípust nevéhez híven nagy mennyiségű adat biztonságos tárolására használják. A rajta tárolt adatoknak könnyen kereshetőnek, elérhetőnek, kezelhetőnek kell lenniük. Kisebb adatbázisok esetén az adatbázis szerver egyben a webszerver és a mailszerver feladatát is elláthatja, ám amennyiben nagyobb adatbázisokról van szó, általában speciális, nagy teljesítményű kiszolgálókat alkalmaznak erre a célra.

Jellemzője, hogy nagy mennyiségű adat tárolására alkalmas, valamint megerősített biztonsági rendszerrel van ellátva, amely meggátolja az adatokhoz való illetéktelen hozzáférést. A hozzáféréshez a felhasználóknak megfelelő jogosultságokra van szükségük. Az adatbázis jellemzően egy webszerveren vagy más felületen keresztül kereshető és böngészhető. A hozzáférés interneten vagy helyi hálózaton keresztül is történhet. A szerver maga is menedzselhető a távolból, be- és kikapcsolható, újraindítható.

Az adatbázisszerverek esetében különösen fontos, hogy folyamatosan elérhetőek legyenek, sokszor látják el őket speciális hardverrel (szünetmentes tápok, ECC memória, nagy teljesítményű hűtőrendszer stb.).

Az adatvesztést a korszerű és nagy teljesítményű hardvereken túl redundáns adattárolással előzik meg, az adatokat egyszerre több kiszolgálón is tárolják. A szerverek tárolása szerverfarmokon, adatbázisközpontokban történhet, ahol különleges körülmények között, megerősített biztonsági intézkedésekkel őrzik és karbantartják azokat.

Alkalmazásszerver 

Sokszor middleware (középréteg-) szerver néven is emlegetik, általában a végfelhasználókat kötik össze az adatbázisszerverekkel. 
Lényegében szoftverkeretrendszerek, amelyek tetszőleges alkalmazásokat képesek futtatni, virtuális gépként viselkedik egyik oldalon a klienskapcsolatokat, a másikon pedig az adatbázis-kapcsolatokat futtatva.

Chatszerver 

Más néven IRC szerver, a mailszerverekhez hasonló kommunikációs szerver. Valós idejű kommunikációt tesz lehetővé nagyszámú kliens között. A felhasználók be tudnak jelentkezni a kiszolgálóra, üzenetváltást tudnak kezdeményezni, általában fájlokat is tudnak küldeni egymásnak a szerveren keresztül.

FTP szerver 

Gyakorlatilag egy külső tárhely, amelyet a számítógépek közötti gyors adatmozgatásra használnak. Előnye, hogy biztonságos, a feltöltés sebessége csak a sávszélességtől függ, illetve a felhőalapú tárhelyszolgáltatásoktól eltérően nem korlátozott.

Rádiószerver 

A rádiószerver egy olyan speciális kiszolgáló, amely streamet küld a rá csatlakozó kliens gépekre.

Szerverhardver 

A szerverek hardverkövetelményei változóak a felhasználási területtől függően. A processzor sebessége nem feltétlenül fontos tényező, viszont mivel a felhasználók a szerver szolgáltatásait hálózaton keresztül érhetik el, gyakran van szükség nagy sebességű hálózati kapcsolatra. Számos kiszolgáló nem rendelkezik grafikus kezelőfelülettel, mivel nincs rá szükség. Ehhez hasonlóan a hang- és USB-csatlakozást is kihagyhatják.

Ugyanakkor gyakran van szükség magas rendelkezésre állásra, ez pedig fontossá teszi hardver tartósságát és megbízhatóságát. Bár lehet szervereket építeni olcsóbb, általános célú hardverből is, a kritikus fontosságú kiszolgálókat ideálisan gyakrabban építik nagy megbízhatóságú, hibatűrő hardverből, hogy a készenléti idejét növeljék, mivel egy kisebb kiesés – például egy tőzsdei rendszer esetében - is nagyobb kárt okozhat, mint amennyi a teljes rendszer ára. Jellemző az is, hogy redundáns eszközöket (például energiaforrásokat, merevlemezeket) építenek be a szünetmentes működés biztosítása érdekében. Elterjedt az ECC memória használata is, amely észleli és kijavítja a hibákat, így csökkenti az adatvesztés veszélyét.

Mivel a szervereknek stabil energiaellátásra, nagy sávszélességű hálózati kapcsolatra, megerősített biztonságra van szüksége, valamint zajszennyezésük is jelentős, általában szerverközpontokban vagy speciálisan erre a célra kialakított helyiségekben tárolják őket. Ehhez az energiafelhasználás minimalizálása is szükséges, mivel ennek hiányában nagyobb mennyiségű hő keletkezne, amely egy bizonyos szintet túllépve kárt is tehet a hardverben. A szerverszobákat ezért nagy teljesítményű légkondicionáló berendezésekkel hűtik.

A legújabb technológiai megoldásoknak köszönhetően lehetőség van a szerverek folyadékalapú hűtésére is, ami több szempontból előnyös. Az elektromosságot nem vezető folyadékéba alámerített kiszolgálók hűtése sokkal energiahatékonyabb – így környezetbarátabb is –, kevesebb zajjal jár és szélsőségesebb körülmények között is megoldható a tárolás. A folyadékhűtés elterjedésére ugyanakkor még várni kell, egyelőre kísérleti szakaszban jár a technológia.

A szerverek háza rendszerint sima felületű és széles, tárolásuk úgynevezett rack egységekben történik. Ezekben több kiszolgálót tárolnak egyszerre. A legmodernebb rack architektúrák esetében azzal kísérleteznek a technológiai cégek, hogy a szerverek erőforrásait ne szeparáltan, hanem egy helyen csoportosítsák, hatékonyabban szétosztva azokat igény szerint, ezzel növelve a teljesítményt.

A szerverek általában a távolból is konfigurálhatóak, ki- és bekapcsolhatóak, illetve újraindíthatóak. Az operációs rendszer betöltése rendszerint sok időt igényel.

Az utóbbi években egy új szervertípus, a mikroszerverek kezdenek elterjedni, melyek számos előnyös tulajdonsággal rendelkeznek a hagyományos kiszolgálókhoz képest. Ezek között elsődleges a teljesítményükhöz képest viszonylag alacsony energiafelhasználás. Bár a mikroszerverek piaca egyelőre meglehetősen szűk, a prognózisok szerint 2016-ra akár a szervereladások 10 százalékát is ez a szegmens birtokolhatja majd.

Szerverszoftver 

A szerverszoftverek általában több felhasználó egyidejű kiszolgálására specializálódnak.

Példák:

Webkiszolgáló:
Apache

FTP:
ProFTPd

Operációs rendszerek 

Szerverekre szánt operációs rendszerek jellemzői általában:

 megbízhatóság
 grafikus felhasználói felület nincs vagy opcionális
 a hardver és a szoftver átkonfigurálása lehetséges a rendszer újraindítása nélkül
 rugalmas és fejlett hálózatkezelés
 biztonság
 folyamatok automatizálása

Szerverfürtözés 

Amennyiben egy szerver nem tudja kielégíteni a felhasználók igényeit, szerverfürtön oszthatjuk el a feladatokat. Ezzel a rendszer hibatűrését és megbízhatóságát is lehet növelni, mivel egy kiszolgáló kiesése nem okozza a szolgáltatás kiesését. Mivel az egyes szerverek kiesése nem rendkívüli esemény, azokat olcsóbb hardverből is össze lehet állítani. A népszerűbb weboldalak általában szerverfürtöket használnak.

Források

Kapcsolódó szócikkek 

 Adatközpont
 Kliens
 Kliens-szerver architektúra

Külső hivatkozások 

 Szerver.lap.hu - linkgyűjtemény

Hardver
Számítógéptípusok
Számítógép-hálózatok
Szerverszoftverek